Harini Amarasuriya

**Harini Nireka Amarasuriya** (født 1970) er en srilankisk sosiolog og politiker (*National People's Power* (NPP)). Hun har vært Sri Lankas statsminister siden 24. september 2024. 

Amarasuriya er tilknyttet Sri Lankas Åpne Universitet og har vært engasjert i fagforeningssaker i universitetslærernes sammenslutning.  

Hun ble medlem av Sri Lankas parlament ved valget i 2020. Etter presidenvalget i september 2024 utpekte den nyvalgte Anura Kumara Dissanayake henne til statsminister, og skrev samtidig ut nyvalg. Ved valget i november 2024 fikk Amarasuriya 655 289 stemmer. Det var det nest høyeste stemmetallet som en enkelt kandidat hadde oppnådd ved noe parlamentsvalg på Sri Lanka. 

## Biografi
Hun er født 6. mars 1970. Hennes far var plantasjeeier og Amarasuriya var yngst av tre søsken. Etter at farens eiendom ble overtatt av staten under landreformen i 1972 flyttet familien til hovedstaden Colombo. Amarasuriya gikk på Bishop's College med et år som utvekslingsstudent i USA.

Amarasuriya fikk stipend fra den indiske regjeringen for å studere sosiologi ved Hindu College i Delhi fra 1991 til 1994 og tok bachelor i sosiologi ved Delhi-universitetet. Da hun kom tilbake fra India arbeidet hun som helsearbeider hos Nest Sri Lanka med fokus på tsunami-berørte barn. Fem år senere tok hun mastergrad i antropologi ved Macquarie University etterfulgt av doktorgrad i sosialantropologi ved University of Edinburgh.

### Akademiker og aktivist
Hun begynte som førsteamanuensis i samfunnsvitenskap ved Sri Lankas åpne universitet i 2011 etter å ha tatt doktorgrad, og hun ble senere instituttstyrer. Amarasuriya har forsket på menneskerettigheter og etikk på Sri Lanka med støtte fra Det europeiske forskningsrådet og innflytelse fra radikale kristne blant dissentere med støtte fra University of Edinburgh.

### Fagforeningsaksjoner
I 2011 meldte hun seg inn i universitetslærernes fagforening Federation of University Teachers' Association (FUTA) og deltok i foreningens aksjoner for bedre arbeidsvilkår for universitetsansatte.

### Krav om 6 % av bruttonasjonalprodukt til utdanning
Amarasuriya har vært en forkjemper for utdanningsreformer og arbeider for gratis utdanning i landet. Hun har tatt til orde for kvalitetsutdanning for alle uavhengig av folks økonomi. Hun har argumentert for at regjeringen skal bruke 6 % av bruttonasjonalprodukt til utdanning. I 2023 brukte Sri Lanka bare 2 % av BNP til utdanning. Hun har også tatt til orde for en omfattende utdanningsreform og er motstander av eksamensfokusert utdanning.

## Politisk karriere
### Parlamentsmedlem
Amarasuriya deltok i *National Intellectuals Organization* og drev valgkamp for NPPs kandidat Anura Kumara Dissanayake foran presidentvalget i 2019. Den 12. august 2020 ble hun nominert som listekandidat for NPP til parlamentsvalget i 2020. Det ble reist spørsmål ved om hun kunne fortsette i jobben som førsteamanuensis ved det åpne universitetet etter å ha blitt listekandidat til parlamentsvalget. I et intervju med EconomyNext sa hun imidlertid at hun hadde trukket seg fra stillingen som førsteamanuensis for å kunne vie seg til den politiske karrieren.

Hun fokuserte på forsoning og sosial inkludering for å bidra til å bygge bro over etniske, religiøse og politiske skillelinjer på Sri Lanka, og hun la også vekt på nasjonal enhet og stabilitet. Hun har også talt for likhet mellom kjønnene og rettigheter for LHBT-personer og har også engasjert seg i dyrevelferdssaker.

### Statsminister (2024– )
Den 24. september 2024 ble Amarasuriya tatt i ed som Sri Lankas sekstende statsminister siden landets uavhengighet i 1948. Innsettelsen ble foretatt av Anura Kumara Dissanayake som var innsatt som president dagen før. President Dissanayake skrev samtidig ut nyvalg, og som senere ble holdt 14.  november samme år.

Hun er NPPs første statsminister og den tredje kvinnelige statsministeren etter Sirimavo Bandaranaike og Chandrika Kumaratunga. Ettersom NPP bare hadde to parlamentsmedlemmer igjen etter at Dissanayake ble president, besto hans regjering av bare tre medlemmer inkludert ham selv og Amarasuriya. Amarasuriya fikk ansvar for justisdepartementet, offentlig administrasjon, provinsrådet, lokalstyre, arbeidsliv, utdanning vitenskap og teknologi, handel og matsikkerhet, industri, kvinne- og barnesaker, idrett og helse i den midlertidige regjeringen som skulle regjere fram til parlamentsvalget 14. november 2024.

Etter å ha fått ansvar for utdanningsdepartementet tok hun initiativ til å få stanset den langvarige praksisen med å invitere politikere til skolene. Dette for å fjerne den politiske propagandaen fra skolene.

Amarasuriya, som også er visegeneralsekretær i partiet NPP, ble nominert på førsteplass i valgdistriktet Colombo (hvor også hovedstaden ligger) til parlamentsvalget i 2024.

Amarasuriya ble i november 2024 valgvinner med 655 289 stemmer inklusive preferansestemmer, det største antall stemmer en kandidat noen gang har fått i Colombo distrikt. Bare en gang tidligere har noen fått flere stemmer i et parlamentsvalg.

Etter valget ble Amarasuriya gjenoppnevnt til statsminister på Sri Lanka. Hun fikk også statsrådsansvar for utdanning, høyere utdanning og yrkesutdanning.

## Personlig liv
Amarasuriya er ugift og har ingen barn.

## Bokutgivelser
* 

## Fotnoter

## Referanser